இதை அடுத்து ஆவணப்படங்கள் தயாரிக்கும் முயற்சியில் ஈடுபட்டோம். எங்கள் அப்பா-அம்மாவின் தன் வரலாறுதான் முதல் ஆவணப்படம். அதை அடுத்து கார்ப்பரேட் நிறுவனங்களுக்கும், தேவைப்பட்டால் தனிநபர்களுக்கும் எங்கள் அனிமேஷன் தயாரிப்புகளுக்காகவும் ஆவணப்படங்கள் தயாரிக்கத் தொடங்கினோம். அம்மா நிறைய படிப்பார். அதனால் எனக்கும் வாசிப்பு, எழுத்து இவற்றில் அதிக ஆர்வம் உண்டானது. அதனால் பிசினஸில் பிஸியாக இருந்த போது அதற்கிடையில் புத்தகங்களும் எழுத ஆரம்பித்தேன். சூரியன் பதிப்பகம் வாயிலாக நான் எழுதியுள்ள ‘கம்ப்யூட்டரிலும் செல்போனிலும் கலக்கலாம் தமிழில்’, ‘ஸ்மார்ட் போனில் சூப்பர் உலகம்’ போன்றவை தமிழ் பதிப்பக உலகில் தமிழில் வெளியான முதல் மொபைலுக்கான புத்தகங்கள். ஏராளமான விளக்கப்படங்களுடன் செயல்முறை வழிகாட்டுதல்களோடு மல்டிமீடியா புத்தகம் போல எழுதுவதே என் எழுத்தின் அடையாளம்.